Samarqand davlat veterinariya meditsinasi, chorvachilik va biotexnologiyalar universitetining Toshkent filiali. Oliygohning tashkil etilishi. Samarqand davlat veterinariya meditsinasi, chorvachilik va biotexnologiyalar universitetining Toshkent filiali Oʻzbekiston Respublikasi Prezidentining „Oʻzbekiston Respublikasi Veterinariya va chorvachilikni rivojlantirish davlat qoʻmitasi faoliyatini tashkil etish toʻgʻrisida“ 2019-yil 28-martdagi PQ-4254-son qarorida belgilangan vazifalar ijrosini taʼminlash maqsadida Oʻzbekiston Respublikasi Vazirlar Mahkamasining 2019-yil 3-oktyabrdagi 840-sonli „Samarqand davlat veterinariya meditsinasi institutining Toshkent filialini tashkil etish toʻgʻrisida“gi qarori asosida tashkil etilgan. Samarqand davlat veterinariya meditsinasi institutining Toshkent filialida 2020-2021-oʻquv yilidan taʼlim jarayonlari boshlandi. 2022-yilga esa Samarqand davlat veterinariya meditsinasi institutining Toshkent filialiga Oʻzbekiston Respublikasi Prezidentining 2022-yil 31-martdagi PQ-187-son qaroriga asosan Samarqand davlat veterinariya meditsinasi, chorvachilik va biotexnologiyalar universitetining Toshkent filiali maqomi berildi. Rahbariyat. Samarqand davlat veterinariya meditsinasi, chorvachilik va biotexnologiyalar universitetining Toshkent filiali direktori Tursagatov Jahongir Mamatovichdir. Filial direktori tomonidan mamlakatimizda veterinariya va chorvachilik sohalarida malakali kadrlarga boʻlgan ehtiyojni qanoatlantirish, veterinariya uchastkalarini malakali kadrlar bilan taʼminlash, ushbu sohalarni ilm-fan yutuqlari asosida rivojlantirish, ilmiy asoslangan innovatsion uslublarga tayangan holda xalqaro standartlar darajasiga mos oliy maʼlumotli kadrlar tayyorlash, taʼlim sifatini yaxshilash borasida tizimli ishlar tashkil qilib kelinmoqda. Yoshlar forumi. Oʻzbekiston Respublikasi Veterinariya va chorvachilikni rivojlantirish qoʻmitasi tomonidan 2024-yil 16-aprel sanasida oʻtkazilgan „Yoshlar forumi“ doirasida 30 ga yaqin tizim tashkilotlari, oliy va professional taʼlim muassalari jamoalari oʻrtasida „Zakovat arena“da „Zakovat“ intellektual oʻyini musobaqasi tashkil etildi. Ushbu intellektual musobaqada Filialning professor-oʻqituvchilaridan tuzilgan jamoasi 1-oʻrinni egalladi. Filialning talabalardan tuzilgan jamoasi 2-oʻrinni qoʻlga kiritdi. Oʻzbekiston Respublikasi Veterinariya va chorvachilikni rivojlantirish qoʻmitasi tomonidan koʻchma kubok topshirildi.